Source: https://fi.m.wikipedia.org/wiki/Ruanda-tuomioistuin
Timestamp: 2019-10-22 05:52:58+00:00
Document Index: 11330004

Matched Legal Cases: ['tuomioistuin ', 'tuomioistuin\n', 'tuomioistuin ', 'Tuomioistuin ', 'Tuomioistuin ', 'tuomioistuin ']

Ruanda-tuomioistuin – Wikipedia
Ruanda-tuomioistuin
Ruanda-tuomioistuin (engl. International Criminal Tribunal for Rwanda, ICTR, ransk. Tribunal pénal international pour le Rwanda, TPIR) on Yhdistyneiden kansakuntien vuonna 1996 asettama kansainvälinen rikostuomioistuin, joka käsittelee vuonna 1994 tapahtunutta Ruandan kansanmurhaa. Tuomioistuin sijaitsee Arushassa, Tansaniassa ja noudattaa Bosnian sodan jälkiselvittelyssä käytettyä mallia. Turvallisuusneuvosto perusti tuomioistuimen päätöslauselmillaan 955,[1] 977,[2] 978,[3] ja 1165.[4] Tuomioistuin koostuu kuudestatoista tuomarista, jotka toimivat neljässä eri salissa. Kolmessa salissa käsitellään varsinaisia syytteitä ja yhdessä valituksia.[5] Ruanda-tuomioistuin, kuten vastaava Jugoslavia-tuomioistuinkin noudattaa toimintaperiaatteiltaan toisen maailmansodan jälkeisiä Nürnbergin ja Tokion tuomioistuimia.[6]
Merkittävimpiä tuomioita on ollut lokakuussa 2000 alkaneen oikeudenkäynnin päätös, jolla äärihutujen vihaa lietsovien tiedotusvälineiden vastuuhenkilöt tuomittiin elinkautisiin vankeusrangaistuksiin. Tuomion saivat muun muassa Ferdinand Nahimana ja Jean Bosco Barayagwiza, jotka johtivat Radio Télévision Libre des Mille Collinesia, sekä Hassan Ngeze, joka toimi Kangura-lehden päätoimittajana.
Ruandalaisten suhtautuminen sotarikostuomioistuimeen on ollut varautunut, koska tuomioistuin ei langeta Ruandan lain mukaisia kuolemanrangaistuksia ja koska tuomitut saattavat suorittaa vankeusrangaistuksensa ICTR:n kanssa yhteistyössä olevien valtioiden vankiloissa Ruandan sijaan. Tuomittujen vangitseminen länsimaisiin vankiloihin saattaa suututtaa niitä ruandalaisia, jotka uskovat ulkomaisten vankiloiden olevan liian mukavia rikollisille.[7][8]
↑ Ulkoasiainvaliokunnan mietintö 13/2000 vp. Hallituksen esitys Kansainvälisen rikostuomioistuimen perussäännön hyväksymisestä sekä laeiksi sen lainsäädännön alaan kuuluvien määräysten voimaansaattamisesta ja rikoslain muuttamisesta 8.12.2000. Eduskunta. Viitattu 11.9.2007.
↑ Pesonen, Hannu: Oikeudettomuuden noidankehä Global.Finland. 22.5.2001. Helsinki: Ulkoasiainministeriö. Viitattu 11.9.2007.
Noudettu kohteesta ”https://fi.wikipedia.org/w/index.php?title=Ruanda-tuomioistuin&oldid=18427781”
Viimeksi muokattu 22. syyskuuta 2019 kello 21.27